Claude Miller
Claude Miller, 1942-2012, fransk filminstruktør. Claude Miller blev uddannet på IDHEC i Paris og begyndte sin karriere som assistent for bl.a. Robert Bresson, Jacques Demy og Jean-Luc Godard (1965-68) og var de følgende syv år produktionschef for François Truffaut.
Millers første spillefilm La Meilleure Façon de marcher (1976, Takten, takten, pas på takten) om seksuel intolerance og ydmygelse blev en publikumssucces og nomineret til en César du cinéma i tre kategorier. Men det var de to kriminalfilm, Garde à vue (1981, Mistænkt) og Mortelle randonnée (1983, Øjet), der for alvor gjorde ham kendt; førstnævnte film indbragte ham en César for bedste filmmanuskript.
Ligesom Truffaut var Claude Miller især interesseret i at skildre barnets og den unges ensomhed og isolation i mødet med en ofte ond voksenverden. Dette ses fx i den fremragende ungdomsfilm L’Effrontée (1985, Piger på spil) om en 13-årig frygtsom og drømmende piges ønske om at blive voksen og slippe væk hjemmefra.
Den samme frihedsdrøm har den forældreløse og småkriminelle hovedperson i La Petite Voleuse (1988, Den lille tyvetøs), der er baseret på et ufærdigt manuskript af Truffaut. Selvom La Petite Voleuse er fuld af paralleller til Truffauts film Les quatre cents coups, (1959, Ung flugt ), er filmen dog helt igennem Claude Millers personlige værk. Den unge Charlotte Gainsbourg spillede hovedrollen i begge de nævnte film og fik 1986 en César for sin rolle i L’Effrontée.
1998 fik Claude Miller juryens specialpris i Cannes for den psykologiske thriller La Classe de neige (Klasseturen), der bygger på en roman af Emmanuel Carrère om en indesluttet, mishandlet dreng, der er uden for kammeratfællesskabet. Filmen veksler mellem scener med virkelighed og drengens mareridt og dagdrømme, så tilskueren har svært ved at finde ud af, hvad der virkelig er sket i hans liv.
Af de 16 spillefilm og tre kortfilm Claude Miller lavede i de ca. 40 år, han var instruktør, bør også nævnes La Petite Lili, en moderne version af Anton Tjekhovs skuespil Mågen (1896), der foregår blandt filminstruktører-og skuespillere og var med i hovedkonkurrencen ved filmfestivalen i Cannes 2003. Endvidere Un secret (2007, En hemmelighed) om selvforståelse i en jødisk familie i Frankrig i perioden 1936-85, som blev en meget stor publikumssucces.

Thérèse 
Desqueyroux (2012) efter François Mauriacs roman (1927) blev Claude Millers sidste film; den blev vist ved en mindehøjtidelighed for ham på filmfestivalen i Cannes 2012.